
Despre articol Rezumat 
Istoric: Cercetarea noastră are drept obiect de studiu metarextele semnate de Lucian 
Primit 14 august 2019 Blaga în calitate de traducător, propunîndu-și să demonstreze că, prin preferința 
Acceptat 5 septembrie 2019 sa pentru traducerea etnocentrică și prin concepţia sa despre traducerea poetică 
Publicat 7 noiembrie 2019 ca interpretare, Blaga se remarcă drept un ideolog al traducerii. Premisa de la 
care porneşte cercetarea noastră este observaţia formulată de Sean Cotter, con- 
Cuvinte-cheie: form căreia la Blaga traducerea devine contestare a politicii lingvistice impuse 
traducere în România anilor 50 de noul regim. În acest sens, analizăm dihotomia periferie 
analiză comparată vs centru în traducere și importanţa procesului de traducere în România acelor 
contact lingvistic ani. Modelul propus de Lawrence Venuti în traductologia actuală este inversat 


în cazul traducerii vizate de studiul nostru: nu doar că traducătorul își abando- 
nează haina „invizibilităţii”, dar traducerea etnocentrică devine, în sine, practică 
a contestării. Analiza metatextelor semnate de Blaga demonstrează moderni- 
tatea concepţiei sale asupra traducerii și faptul că acesta poate fi considerat un 
traductolog avant la lettre. O mai atentă analiză a metatextelor ar contribui la o 
mai mare vizibilitate a tendinţelor existente în traductologia românească. 


1. Introducere. Lucian Blaga — traducător şi ideolog al traducerii 


Pornind de la o dezbatere recurentă și pe deplin justificată ce există de cîţiva ani în spaţiul românesc, și 
anume existența sau inexistenţa unei tradiţii în traductologia autohtonă, studiul de faţă analizează un 
aspect care fie a fost neglijat de critică, fie a căpătat un loc secundar: existenţa unui metadiscurs asupra 
traducerii care îl are drept autor pe traducătorul însuși, metadiscurs materializat sub forma prefeţelor, 
notelor traducătorului, articolelor publicare în reviste cu profil literar sau lingvistic. Exemplul ales îl 
reprezintă metatextele semnate de Lucian Blaga în calitate de traducător, printre care articolul Faust și 
problema traducerilor, publicat pentru prima dată sub titlul Cum l-am tradus pe Faust în revista „Steaua” 
în anul 1957 şi, ulterior, în Isvoade: eseuri, conferințe și articole, volum ce apare la Bucureşti în 1972. 
Avînd în vedere spaţiul și contextul istoric în care este publicată traducerea lui Faust (1955, Repu- 
blica Populară Română, în plină epocă de impunere a ideologiei staliniste, inclusiv ca politică lingvistică), 
statutul poetului și filosofului Lucian Blaga (considerat drept „mistic” și, pe cale de consecinţă, căzut în 
dizgraţia regimului comunist, redus la condiţia de „umil” tălmăcitor) şi receptarea traducerii operei Faust, 
care s-a bucurat de o imensă popularitate cel mai probabil (și) datorită notorietății traducătorului, vorbim 
fără îndoială despre o traducere ce nu este sortită anonimatului, dimpotrivă: la Blaga, traducerea devine 
un subtil simbol al rezistenţei în faţa unui regim opresiv. Poate și din acest motiv, traducătorul a ţinut să 
prezinte publicului larg cîteva reflecţii referitoare la modul în care a tradus opera lui Goethe: metodologia 
utilizată, dificultăţile întîmpinate, soluţiile propuse. Cititorul atent va regăsi însă în această confesiune a 
traducătorului și reflecţii de ordin traductologic care nu ţin doar de travaliul traducerii în sine, ci se înalță 
la un nivel ideologic surprinzător pentru epoca respectivă (finalul anilor 50, perioadă în care, la nivel 
mondial, traductologia ca ştiinţă nu exista ca atare, discuţiile teoretice despre traducere aflindu-se încă 
sub imperiul lingvisticii). Astfel, regăsim în confesiunea lui Blaga o viziune asupra actului de traducere 
ce îl plasează din punct de vedere ideologic aproape de traductologi din spaţiul francez precum Antoine 

Berman şi Henri Meschonnic, dar și din spaţiul german, atît de drag traducătorului, precum Friedrich 
Schleiermacher, ceea ce demonstrează faptul că există, peste timp, o circulaţie a ideilor, o comunitate a 
traductologilor, aceşti ideologi ai traducerii. 

După cum am subliniat, analiza noastră va avea în vedere în permanenţă contextul istoric, ideologic și 
social în care traducătorul își desăvîrşește opera, pentru ca mai apoi să reflecteze pe marginea actului săvîr- 
şit. Confesiunea lui Blaga nu este întimplătoare ci, după cum afirmă Sean Cotter’ în lucrarea sa Literary 
Translation and the Idea ofa Minor Romania, ea este expresia unei revolte, a unui mod de rezistenţă: 


Blaga spent the first decade of the Communist rule revising his earlier cultural philosophy and 
becoming, the nation’s celebrity literary translator. Blaga's focus on translation resulted in the 
most complete and compelling imagination of Romania as a minor nation, and his best-selling 
translations made him, despite (and because of) his alienation of the Communist regime, a 
national translator.” 
[Blaga şi-a petrecut primul deceniu al regimului comunist revizuind filosofia culturii pe care 
o concepuse anterior; a devenit, în același timp, cel mai celebru traducător literar, cunoscut 
de întreaga naţiune. Interesul pe care îl acordă Blaga traducerii a creat imaginea completă și 
convingătoare a României ca națiune periferică“, iar traducerile sale foarte bine vindute au făcut 
din el, în ciuda (și din cauza) îndepărtării de regimul comunist, un traducător naţional.] 
(Cotter, 2014, p. 5; traducerea noastră) 


Ironic așadar, Blaga devine în ultima parte a vieții „traducătorul naţional”, fapt care contrazice paradigma 
„invizibilităţii” formulată mai tirziu în traductologie de Lawrence Venuti: interzis ca autor, Blaga este 
vizibil ca traducător și face cunoscută, prin metodologia de traducere adoptată și reflecţia sa asupra actului 
traductiv, frustrarea unei naţiuni oprimate. 

În cadrul următoarei secțiuni vom analiza contextul istoric şi social în care este publicată traducerea lui 
Faust şi în care traducătorul îşi dezvăluie viziunea traductivă. În acest sens, vom avea în vedere caracteristi- 
cile „epocii de aur a traducerii în România”, după cum desemnează Sean Cotter primul deceniu al ocupaţiei 
sovietice (Cotter, 2014, p.28). Un rol important în această discuţie îl are dihotomia centru vs periferie în 
traducere (tendința general valabilă este de a traduce din limbile, respectiv literaturile centrale, majore, că- 
tre limbile periferice, minore, precum limba română), dar și cuplul de tehnici traductive alienare/traducere 
exocentrică vs asimilare/traducere etnocentrică, care se manifestă prin păstrarea stranietăţii, a elementului 
necunoscut publicului ţintă și, respectiv, prin nivelarea elementului străin și adaptarea acestuia la cultura 
ţintă (în engleză: foreignization — domestication; în franceză: traduction sourcicre — traduction cibliste)". 
După cum arată Cotter (2014), teoria lui Lawrence Venuti referitoare la existența universală a acestor două 
strategii nu se susţine în cazul limbilor şi culturilor pe care el le numește „minore” şi pe care noi preferăm 
să le numim în această lucrare „periferice”. Tot în cadrul acestei secţiuni vom arăta motivele pentru care, 
la Blaga, traducerea devine un act de rezistenţă în fața regimului sovietic opresiv. 

O a treia secţiune o vom dedica examinării viziunii traductive a lui Lucian Blaga; vom expune astfel 
motivele pentru care considerăm că gîndirea traducătorului român găseşte corespondent peste timp în 
lucrările unor traductologi de renume precum Antoine Berman sau Henri Meschonnic. Nu întîmplător, 


l Profesor de literatură şi traducere literară la Universitatea din Texas și traducător de literatură română. 

?În acest studiu am marcat cu italice în textele citate sintagmele/expresiile pe care le considerăm importante. 

aÎn acest studiu am tradus conceptele „the minor” şi, respectiv, „minor” din lucrarea lui Sean Cotter prin „periferie” și, 
respectiv, „periferic”. Subliniem că termenul nu are în niciun fel conotaţii negative, servind doar la a defini statutul unei naţiuni 
/ limbi ne-centrale. 

3“As a result of this ideological connection as well as the quality and quantity of translations produced, we may call the 
early communist period, with moderate irony, a golden age of Romanian translation” [Ca rezultat al acestei legături ideologice 
şi avînd în vedere calitatea și cantitatea traducerilor astfel produse, putem numi începutul perioadei comuniste, cu ironie 
moderată, o epocă de aur a traducerii în România.] (Cotter, 2014, p. 28; traducerea noastră). 

“Traducerea non-etnocentrică este numită de Berman (1995, p. 4) şi „traducere literală”. În studiul nostru, optăm pentru 
terminologia „traducere etnocentrică” vs „traducere exocentrică”. 

strategiile de traducere pe care le propune Blaga sînt în ele însele o manifestare a revoltei față de alienarea 
la care era supusă limba română în acei ani. Astfel, Blaga devine un ideolog avant la lettre al traducerii. 

În concluzia studiului nostru vom reveni la chestiunea existenței sau inexistenţei unei tradiţii în tra- 
ductologia românească, insistînd pe importanţa metatextelor despre traducere produse de traducători care 
se dovedesc astfel a fi traductologi in nuce. Nu în ultimul rînd, trebuie spus că traducătorul nu dispune de 
libertăţi nelimitate, ci este constrîns de istoria și ideologia timpului său. Istorie şi ideologie care nu sînt însă 
de nebiruit dacă sînt utilizate strategii adecvate și dacă demersul traductiv se fundamentează pe înțelegerea 
contextului şi pe o viziune proprie asupra traducerii. 


2. Periferie vs centru în traducere 


Una dintre dihotomiile existente în domeniul traductologiei este reprezentată de cuplul centru vs perife- 
rie care reflectă, în esenţă, un raport inegal de putere între limbile/culturile mari, centrale şi, respectiv, 
limbile/culturile mai puţin cunoscute și reprezentate, periferice. Această paradigmă ce, din perspectiva 
noastră, nu este una voit discriminatorie, ci rezultatul natural al cererii şi ofertei pe piaţa traducerilor, are 
un impact deloc neglijabil asupra limbilor din care/în care se traduce. Gisèle Sapiro califică fluxul global 
al traducerilor ca fiind unul asimetric, mișcarea generală fiind dinspre centru spre periferie, anumite limbi 
ocupînd o poziţie centrală (engleza, urmată de germană, franceză și rusă), iar restul limbilor avînd un statut 
„periferic” (Sapiro, 2012, p. 33). Cu alte cuvinte, limbile şi, implicit, culturile „periferice” numără mai 
puţini locutori, au un mai mic impact la nivel global și o producţie editorială mai restrânsă prin comparaţie 
cu limbile de largă circulaţie. În jargonul traducătorilor, limbile periferice sînt numite chiar „limbi rare”, 

Aşadar, este mai probabil ca o „naţiune periferică” să traducă din limbile mari decît ca operele sale să fie 
traduse în limbile „centrale” ale lumii. Există, desigur, excepţii: traducerea dintr-o limbă periferică poate fi 
cerută din raţiuni ce ţin de notorietatea autorului, un oarecare exotism al operei sau existenţa unor politici 
culturale stabilite la nivelul statului periferic. În paranteză fie spus, traducerea dintr-o limbă periferică în 
altă limbă periferică implică un paradox: deoarece este prea puţin probabil să existe traducători pentru un 
atare cuplu de limbi, cel mai adesea traducerea are drept text sursă o altă traducere, realizată într-o limbă 
centrală”. Prin urmare, limbile și literaturile periferice sînt mai puţin reprezentate şi mai puţin cunoscute ca 
rezultat al acestui raport inegal al cererii și ofertei pe piaţa traducerilor, raport creat, în esenţă, de anumite 
asimetrii ale puterii. 

În lucrarea intitulată Literary Translation and the Idea ofa Minor Romania, Sean Cotter analizează im- 
portanţa actului traducerii în consolidarea imaginii României ca „naţiune periferică” avînd drept exemplu 
activitatea de traducere a trei cunoscuţi autori români: Lucian Blaga, Constantin Noica și Emil Cioran. 
Lucrarea stabilește o legătură între traducerea ca practică și statutul periferic pe care o naţiune și-l recu- 
noaște sieşiC. 

Trebuie subliniat că termenii „the minor” (substantiv) şi, respectiv „minor” (adjectiv) utilizaţi de Scan 
Cotter nu implică în niciun fel conotaţii negative. Încă din titlul regăsim sintagma „minor Romania” 
(„România ca spaţiu periferic”), un stat a cărui limbă și cultură literară sînt mai degrabă necunoscute 
traductologilor din vest, după cum subliniază Cercel (2017, p. 75). De asemenea, conceptul central al lu- 
crării, „the minor” („statutul periferic”), are un sens diferit față de cel pe care îl regăsim în discursul general: 
termenul „periferic” nu implică aici o importanţă culturală redusă sau un anumit complex de inferioritate, 
ci un mod activ de a imagina o anumită naţiune (Cercel, 2017, p. 75). Conceptul de „naţiune/limbă 
periferică” este definit ca „naţiune/limbă care traduce”, fără conotaţii referitoare la importanţa/lipsa de 
importanţă a unei atare naţiuni/limbi: “The minor is not a failed state or a potentially great one, but 


SUn exemplu în acest sens: traducerea în limba română a romanului Cel care mă așteaptă, Parinoush Saniee, Editura 
Polirom, Iași, 2012, este realizată din limba italiană, o limbă de mare circulație, deşi romanul este scris de autoare în limba 
persană, aşadar o limbă periferică. 

“This study is an attempt to describe the connections of translation and « minor-mindedness »” [Acest studiu este o 
încercare de descriere a legăturilor care există între traducere şi « statutul periferic pe care o națiune și-l recunoaște sieși ».] 
(Cotter, 2014, p. 7; traducerea noastră). 

a translated nation. As the Romantic poem was to the nineteenth-century nation, the translation is to 
these writers’ twentieth.” [Statutul periferic nu implică existenţa unui stat eșuat sau a unui stat care poate 
deveni măreț, ci existenţa unei naţiuni care traduce. Traducerea este pentru acești scriitori din secolul 
douăzeci (cei trei analizaţi de Sean Cotter în lucrarea sa — nota noastră) ceea ce a reprezentat poemul 
romantic pentru națiunea secolului nouăsprezece.] (Cotter, 2014, p. 2; traducerea noastră). Aceeași idee 
am regăsit-o la Jeanrenaud (2015), care afirmă că „tocmai culturile dezvoltate de limbile « minoritare » 
sînt prin excelenţă culturi ale traducerii” (p. 2). Prin urmare, cultura română, cu statut periferic, este ea 
însăși o cultură a traducerii, traducerile astfel realizate aparţinînd unui spaţiu periferic (Sean Cotter le 
desemnează prin sintagma „minor translations”). Limba în care se traduce se de-centrează, intrând, astfel, 
în contact cu multiple alte limbi centrale”. 

Dacă traducerile se împart în două categorii, cele produse în spaţii centrale și cele realizate în spaţii 
periferice, teoriile traductologice existente ar trebui la rindul lor nuanțate, consideră autorul. În particular, 
studiile despre traducere au neglijat în mod constant traducerea produsă în spaţii periferice, ceea ce este o 
greşeală, susține Cotter, deoarece raportul de putere în atare spaţii este altul față de spaţiile centrale. Dacă 
teoriile clasice ale traducerii aveau în vedere, poate în mod exagerat, chestiunea fidelității și posibilitatea 


? textului sursă, noile tendinţe care s-au conturat după apariţia 


de a păstra în textul ţintă „stranietatea” 
studiilor culturale și post-coloniale, susţine Cotter (2014), au în vedere modul în care asimetriile puterii 
influenţează procesul de traducere și, implicit, rolul din ce în ce mai important pe care îl joacă traducătorii 
în acest context (p. 16). Este vorba, așadar, despre un nou raport de putere: în pofida statutului de 
limbă/cultură periferică, traducătorul dintr-un atare spaţiu poate deveni un personaj cu o influență deloc 


neglijabilă. Este și cazul lui Blaga în primii ani ai comunismului. 


2.1. Context istoric: despre „epoca de aur a traducerii” în România 

Traducerea este un produs social, iar pentru o înţelegere deplină a politicilor de traducere este necesară o 
abordare sociolingvistică. În acest sens, Peeters (1999) vede în traducător un actor socio-lingvistic care are 
menirea de a facilita înţelegerea între interlocutori străini unul de celălalt (p. 261), un actor care suportă 
însă constrîngerile epocii sale. 

Un exemplu elocvent referitor la modul în care exigenţele de ordin social și ideologic ale unei anumite 
perioade istorice au un impact asupra traducărorului este reprezentat de traducerile realizate în România 
primilor ani după instaurarea regimului comunist. Fenomenul rusificării României avea la bază în primul 
rînd o politică lingvistică, dar viza, în linii largi, alinierea societăţii în ansamblu la standardele comunis- 
mului sovietic. Traducerea însăși devine, în acest context, un instrument important al sovietizării: 


The new Romanian regime initiated a massive project of translation, both technical and literary, 
and coupled it with a politics of language and an ideology of reading, all of which was meant to 
bring the new Romania into line with the Soviet Union. The translation project was the cultural 
counterpart of power consolidation and national modernization, a golden age meant to usher in 
the luminous dawn of communism. 

[Noul regim a iniţiat un proiect uriaș de traducere, atît de texte tehnice cît și de lucrări literare, 
la care s-a adăugat o politică lingvistică şi o ideologie a lecturii; toate acestea aveau menirea de a 
alinia România la standardele Uniunii Sovietice. Proiectul de traducere a fost componenta cul- 
turală a consolidării şi modernizării naţionale, o epocă de aur care avea să anunţe zorii luminoși 
ai comunismului. ] 


7“The minor is a model of decentering one language by turning toward multiple languages” [Identitatea periferică este un 
model de de-centrare a unei limbi care se îndreaptă, astfel, către multiple alte limbi.] (Cotter, 2014, p. 146; traducerea noastră). 

5*[...] che discipline of translation studies has paid scant attention to this area. [...] One result ofavoiding the challenges of 
theorizing smaller languages is that the theoretical models we do have are often better suited for the major than the minor” [... 
traductologia nu a acordat suficientă atenţie acestui domeniu. [...] Unul dintre rezultatele faptului că a fost evitată teoretizarea 
limbilor periferice este faptul că modelele teoretice pe care le avem în prezent sînt mai degrabă potrivite pentru limbile centrale 
decît pentru cele periferice.] (Cotter, 2014, p. 15; traducerea noastră). 

Traducerea pe care o propunem pentru conceptul „étrangeté” al lui Berman (1995). 

(Cotter, 2008, p. 841-842; traducerea noastră) 


Acest masiv proiect are, considerăm noi, două componente: pe de o parte, o politică strict lingvistică, 
de modificare a structurii interne a limbii române pentru a se asemăna cît mai mult cu limba rusă’, de 
înlocuire a termenilor din limba latină cu termeni de origine slavă, de introducere a unui limbaj plin de 
clişee, fără substanță ideatică (ceea ce desemnăm astăzi prin sintagma „limbă de lemn”), şi, pe de altă parte, 
o politică de traducere, în scopul „transportării” realităţilor sovietice în spaţiul românesc (aşadar, prin 
strategii de alienare — foreignization). În cadrul acestui masiv proiect, traducerea devine un instrument al 
manipulării, care are menirea de a implementa modelul sovietic la nivel lingvistic, cultural și politic. Cotter 
(2008) vorbeşte chiar despre o „colonizare” a României de puterea sovietică, scopul fiind acela de a aliena 
națiunea română de propria identitate (p. 842)!!. Într-un atare context, raportul alienare vs asimilare 
ca tehnici de traducere se schimbă, deoarece traducerea etnocentrică devine, paradoxal, o strategie de 
rezistenţă în faţa politicii sovietice. 

În plan concret, noua politică lingvistică și de traducere este pusă în aplicare prin crearea unor edituri 
ad hoc (Cartea Rusă, Editura de stat pentru literatură și artă) şi prin stabilirea tipurilor de texte de tradus: 
de la texte juridice la manuale tehnice, articole științifice și literatură sovietică. Treptat, politica de tradu- 
cere a inclus și opere ale unor scriitori canonici din vest, precum Shakespeare, Goethe, Rabelais. Sintagma 
utilizată de Sean Cotter pentru a defini această perioadă („epoca de aur a traducerii în România”) este 
doar pe jumătate ironică: în esenţă, în anii 50, numărul traducerilor depășea cu mult numărul lucrărilor 
publicate în limba română"?. 

Pentru a ilustra noua politică lingvistică și de traducere, Sean Cotter aduce în discuţie figuri proemi- 
nente ale acelei epoci, precum Iorgu Iordan și Tudor Vianu. Într-un discurs ţinut la Comitetul Central în 
1949, Iorgu Iordan pledează pentru utilizarea mai largă a pronumelor „tu” și „noi” cu scopul de a crea un 
contrast în discurs față de „ei” și „voi”, subliniind astfel lupta de clasă, chiar dacă în limba română prezenţa 
pronumelui subiect este opţională: 


Oamenii partidului nostru sînt luptători. Ei au mereu în vedere pe adversarii și dușmanii clasei 
muncitoare de pretutindeni. [...] Această prezenţă continuă a dușmanului de clasă, exprimată 
lingvistic prin „voi” sau »ei”, [...] duce inevitabil la deasa întrebuințare a lui „noi”, acolo unde, 
strict gramatical vorbind, acest pronume ar fi de prisos. „Noi” se opune, cu dirzenie şi violenţă, 
lui „voi” sau „ci”, şi frecventa lui apariţie face impresia unei lovituri repetate dată adversarului. 


(Iordan, 1949, p. 17) 


O atare abordare este în concordanţă cu politica lingvistică a noului regim. În ceea ce privește politica 
de traducere, aceasta are drept scop, susține Iordan, impunerea limbii ruse pe scară largă în România 
(traducerea fiind doar o etapă intermediară în cadrul acestui plan): 


Situaţia va mai dura o bucată de vreme, pînă cînd cunoştinţele de limbă rusă ale Românilor vor 
căpăta amploarea cantitativă şi calitativă care să-i facă apți a le utiliza curent şi sub aspectul lor 
vorbit, atît în relaţiile dintre dînşii, cît și, mai ales, în relaţiile cu subiecte vorbitoare a căror limbă 
maternă este rusa. 


(Iordan, 1949, p. 17) 


10Cotter dă drept exemplu înlocuirea în numele statului („România”) a caracterului „4”, de origine latină, cu caracterul „î”, 
de origine slavă (Cotter, 2008, p. 842). 

!1“In 1940s and 1950s Romania, colonization strove to sovietize Romania, that is, to foreignize Romania from itself” [În 
România anilor 40 și 50, colonizarea a vizat sovietizarea României, şi anume alienarea României de ea însăși.] (Cotter, 2008, 
p. 842; traducerea noastră). 

12“Translations continued to be published in large numbers through the 1950s, competing with and exceeding the number 
of original Romanian works published” [Traducerile au fost publicate în continuare în număr mare în anii 50, rivalizînd cu 
numărul lucrărilor scrise în limba română şi chiar depășindu-l.] (Cotter, 2014, p. 13; traducerea noastră). 

Traducerea prin alienare este, aşadar, mijlocul prin care limba rusă este popularizată la nivelul maselor, fapt 
subliniat și de Sean Cotter'?. 'Traducătorii devin astfel pionieri ai transformării lingvistice şi ideologice 
care avea să se producă în România. 

Politica traducerii orientate către limba și cultura sursă este întărită și de Tudor Vianu. Figură proemi- 
nentă în epocă, care semnează chiar prefața traducerii lui Faust în limba română realizată de Blaga, acesta 
declară că: 


O traducere trebuie nu numai să apropie pe marii scriitori străini de noi, dar să ne apropie şi pe 
noi de lumea lor. O traducere măiestrită ne deschide perspective noi către o lume necunoscută, 
face să răsune în sufletul nostru coarde care n-au mai vibrat. O traducere trebuie să fie o călătorie 
într-o ară Străină. 


(Vianu, 1956, p. 275) 


Desigur, dacă nu am cunoaşte contextul în care un atare îndemn a fost pronunțat, am putea asocia discursul 
lui Vianu cu metafora cititorului care este dus către autor, formulată de Schleiermacher, sau cu viziunea 
sursieră asupra traducerii a lui Antoine Berman. Știind însă că această politică a traducerii prin alienare 
era parte a proiectului de sovietizare a României, îndemnul lui Vianu nu mai este deloc unul inocent: el 
viza, în esenţă, ceea ce Sean Cotter numeşte „renunţarea la elementul naţional”!*. 

În practică însă, România acelor ani nu dispunea de un număr suficient de cunoscători ai limbii ruse, 
astfel încît cerința în materie de traduceri impusă prin această politică să fie satisfăcută. Ca rezultat, soluţia 
găsită a fost una de compromis: colaborarea unui traducător român, de cele mai multe ori un scriitor de 
renume!?, cu un „stilizator” (sic), care avea menirea de a adapta textul tradus la topica și constringerile 
lingvistice ale limbii ruse (Cotter, 2008, p. 849). Telul ar fi fost acela ca, în cele din urmă, traducătorul 
român și stilizatorul să fie una şi aceeași persoană, odată ce limba rusă avea să fie vorbită pe scară largă 
(Cotter, 2014, p. 41). Pînă atunci însă, traducerea rămînea un instrument central în aplicarea noii politici 
lingvistice. Poate şi din acest motiv cercetătorul american compară traducerea ca politică de sovietizare în 


România anilor 50, păstrind proporţiile, cu un lagăr de concentrare!€. 


2.2. „Paradoxul Venuti: teoria „invizibilităţii traducătorului” — inversată în cazul limbilor periferice 


Avînd în vedere contextul social și ideologic prezent în România anilor 50, epocă în care multe traduceri 
erau realizate „la normă” şi în baza imperativei prezervări în limba ţintă a specificului limbii și culturii 
ruse, teoriile clasice prezente în traductologia actuală fie nu se susţin, fie ar trebui nuanţate. Sean Cotter 
însuși consideră că ştiinţa traducerii, aşa cum o cunoaştem astăzi, a neglijat sau chiar a ignorat traducerea 
realizată în spaţii periferice, acolo unde raportul de putere este altul, mai ales dacă există o anumită politică 
de traducere impusă de contextul istoric și social (cum este cazul României după ocupaţia sovietică). Cu 
alte cuvinte, traductologia ar trebui să analizeze acest raport de forțe și din perspectiva statelor colonizate, 
nu doar a statelor colonizatoare a căror limbă este, de cele mai multe ori, o limbă centrală. Nu în ultimul 
rînd, traducerea se dovedeşte încă o dată a fi un produs social, supus constrîngerilor externe ce fac din 
traducător un prizonier al timpului său. 


13 “Foreignized translation is a middle state, between Romanian and that languages eventual replacement by Russian” 
[Traducerea prin alienare este o etapă intermediară, aflată între limba română și înlocuirea în cele din urmă a acestei limbi cu 
limba rusă.] (Cotter, 2014, p. 35; traducerea noastră). 

lae Renouncing nationality » could be better described as a literal and metaphorical process of translation, in which 
Romanian public discourse was transformed through translations from Soviet texts.” [« Renunţarea la elementul naţional » 
ar putea fi descrisă mai bine ca un proces de traducere literal şi metaforic în același timp, în care discursul public din România 
era transformat prin intermediul traducerilor textelor sovietice.] (Cotter, 2014, p. 8; traducerea noastră). 

15 Astfel, Tudor Arghezi a tradus fabule din limba rusă folosindu-se de versiunea în limba franceză a acestora; Ion Barbu 
a tradus opere ale lui Shakespeare; Lucian Blaga a tradus opera Faust a lui Goethe, dar și alte poeme din literatura universală 
(Cotter, 2014, p. 14). 

15“Tianslation can have as literal an effect as a prison labor camp” [Traducerea poate avea, literal vorbind, un efect similar 
unui lagăr de concentrare.] (Cotter, 2014, p. 36; traducerea noastră). 


Lucian Blaga — traductologul 7 


Sean Cotter demonstrează că paradigma stabilită de Venuti (1995) este inversată în cazul traducerilor 
realizate în spaţii periferice, exemplul ales fiind reprezentat de traducerile realizate în România primilor 
ani ai comunismului, cînd traducerea exocentrică a devenit un mijloc de alienare a naţiunii de ea însăși: 
“The imposition of the Soviet power followed a thoroughly foreignizing strategy, precisely the opposite 
association that translation studies would predict for hegemony.” [Impunerea puterii sovietice a impli- 
cat o strategie profundă de alienare, mai precis într-un mod contrar paradigmei pe care traductologia a 
consacrat-o pentru hegemonie.) (Cotter, 2014, p. 29; traducerea noastră). Asocierea pe care o face Venuti 
(1995) între traducerea exocentrică și rezistență, pe de o parte, şi traducerea etnocentrică și hegemonie, 
pe de altă parte, este contestată de autorul american în cazul traducerii din spaţiul periferic reprezentat de 
România anilor 50: “Applying his terms to 1950s Romania reverses their ideological polarities, associating 
foreignization not with resistance, but with hegemony.” [Aplicarea teoriei sale (a lui Lawrence Venuti — 
nota noastră) în cazul României anilor 50 inversează cei doi poli ideologici, alienarea nemaifiind asociată 
cu rezistenţa, ci cu hegemonia.] (Cotter, 2014, p. 32-33; traducerea noastră). Paradoxal aşadar, în cazul 
anumitor limbi periferice, traducerea care păstrează specificul limbii ţintă şi nivelează mărcile care ţin de 
stranietatea culturii sursă devine manifestare a rezistenţei. 

Considerăm că lucrarea lui Sean Cotter deschide o nouă perspectivă în traductologie, invitînd cercetă- 
torii să privească lucrurile şi din perspectiva limbilor şi culturilor periferice, fără a ignora contextul istoric 
şi social. Paradigmele pur teoretice stabilite în domeniu (fidelitate vs infidelitate, alienare vs asimilare, 
rezistența strict lingvistică a textului sursă la traducere (vezi Ricceur, 2004) trebuie nuanţate și aplicate, 
cu rezerve, de la un caz la altul. De altfel, teoreticienii actuali, observînd că paradigmele clasice nu sînt 
universal valabile, au început să îşi îndrepte atenţia, deocamdată timid, şi către traducerile realizate în 
limbi periferice, spre exemplu cele din spaţiul ex-sovietic (vezi Schippel & Zwischenberger, 2017), ceea ce 
este deja un progres. 

Pentru a reveni la Blaga — traducătorul, considerăm că teoria lui Sean Cotter conform căreia paradigma 
alienare vs asimilare se aplică diferit în România anilor 50 poate fi continuată și aprofundată prin adăuga- 
rea cîtorva aspecte esenţiale. Plecînd tot de la sintagma consacrată a lui Venuti, și anume „invizibilitatea 
traducătorului”, constatăm că, în cazul lui Blaga, aceasta nu este valabilă: cunoscutul poet și filosof a 
fost, în ultimii ani ai vieţii sale, doar traducător. Dacă opera i-a fost interzisă, acesta și-a găsit refugiul 
în traducere, iar traducerea nu făcea neapărat obiectul acelorași mecanisme de cenzură. Succesul de care 
s-a bucurat traducerea lui Faust, pe de altă parte, demonstrează încă o dată faptul că Blaga devenise, așa 
cum îl numește Sean Cotter, traducătorul naţional, iar nu atît opera tradusă suscita interesul publicului, 
cît faptul că traducerea fusese realizată de poetul și filosoful român iubit de public, dar căzut în dizgraţia 
noului regim. Traducărorul devine, astfel, o voce: traducătorul devine vizibil. 

De asemenea, lucrarea lui Cotter nu atinge, considerăm noi, două aspecte esenţiale care ar veni și mai 
mult în sprijinul teoriei sale: pe de o parte, în articolul Faust și problema traducerilor, dar şi în prefața 
volumului de traduceri Din lirica universală, Blaga însuşi prezintă strategiile de traducere preferate, care 
se bazează pe „anexare şi asimilare” (vezi Blaga, 1957b, p. 5), fiind vorba, așadar, de o traducere etno- 
centrică. Prin urmare, filosofia asupra traducerii se materializează prin alegerea unor strategii specifice la 
nivel textual. Pe de altă parte, analizînd contextul istoric, politic și social care are un impact major asupra 
traducerilor în primii ani ai comunismului în România, Sean Cotter vorbeşte despre Blaga traducătorul, 
nu însă și despre Blaga traductologul. Totuși, ţinînd seama de formulările teoretice și conceptuale pe care 
le regăsim nu doar în articolul Faust și problema traducerilor, ci şi în alte metatexte semnate de traducător, 
constatăm că Blaga este şi un teoretician al traducerii, posesor al unei viziuni asupra actului de traducere. 
Concepţia sa despre traducere nu face decît să întărească ideea traducerii ca mod de existenţă (în sens 
literal—ca mod de cîştigare a existenței—și metaforic—ca mod de ființare, de continuare a exerciţiului 
intelectual), dar și ca mod de rezistență în negura acelor ani. 

Se impune așadar o analiză a ceea ce noi numim „paradoxul Venuti”, și anume modul în care teoria 
lui Lawrence Venuti este inversată în cazul traducerilor realizate de Blaga în România anilor 50. Această 
inversare are loc, pe de o parte, deoarece traducătorul invizibil se face vizibil şi, pe de altă parte, deoarece 

anexarea și asimilarea ca strategii de traducere devin mod de rezistență în fața noului regim. 


2.2.1. Lucian Blaga: traducătorul își abandonează statutul invizibil 


Istoricește vorbind, traducătorului i-a fost atribuit un rol secundar, fiind perceput ca un umil slujbaș ce 
„transportă” ideile altora din limba sursă în limba ţintă. Amintim, în acest sens, celebra replică a geo- 
metrului din Scrisorile persane ale lui Montesquieu, care, uimit fiind la auzul faptului că interlocutorul 
său este traducător de douăzeci de ani, exclamă: „Quoi, monsieur! [...] il y a vingt ans que vous ne 
pensez pas ? Vous parlez pour les autres, et ils pensent pour vous” [Cum? Domnule [...] de douăzeci 
de ani nu mai gîndiţi deloc? Vorbiţi pentru alții, în timp ce acești alţii gîndesc pentru dumneavoastră.] 
(Montesquieu, 1956, p. 223; traducerea noastră). Dincolo de ironia la adresa neîncrederii cu care este 
întîmpinat traducătorul, întrezărim acea prejudecată conform căreia a traduce nu este în niciun caz un 
act creativ (pentru geometrul lui Montesquieu, a traduce echivalează, ironic, cu a nu gîndi!). Mai putem 
aminti de asemenea sintagma arhicunoscută „traduttore traditore”, ce asociază actul traducerii cu trădarea, 
sau moda „frumoaselor infidele” („les belles infidèles”), a înfrumusețării operelor în traducere cu scopul de 
a plăcea, tehnică preferată în Franţa secolului XVII. Astfel, putem contura un portret deloc măgulitor ce i-a 
fost hărăzit traducătorului peste timp. Traducerea ca proces era (şi pe alocuri este) considerată o practică 
literară secundară, iar traducătorul este, de cele mai multe ori, invizibil, din raţiuni ce ţin de propria decizie 
sau de factori externi. 

În mod paradoxal, această paradigmă a „invizibilităţii traducătorului” nu se regăsește la Blaga: dintr- 
o practică secundară, traducerea devine în acest caz o practică a contestării, a poziționării anti-sistem cu 
mijloacele subtile ale traducătorului. Pentru a înţelege însă pe deplin ce anume a facilitat această abando- 
nare de către traducător a statutului său „invizibil, vom face referire din nou la contextul istoric și social 
prezent în România în primii ani ai comunismului. Ca rezultat al noii politici lingvistice și de traducere, 
rolul traducătorilor în general a devenit mai important poate și decît cel al autorilor de opere în limba 
română: 


[...] translation offers young intellectuals steadier and better-paid work than other forms of pu- 
blishing. The importance of translation only increased under communism; translators were well 
paid and canonical figures, as much those currently in favor as those who were censored, were 
enlisted. 
[... traducerea reprezintă pentru tinerii intelectuali o muncă mai stabilă și mai bine plătită decît 
alte forme de a publica. Importanţa traducerilor a crescut în comunism; traducătorii erau bine 
plătiţi; scriitori consacraţi, atît din rîndul celor care erau în favoarea regimului, cît și din rîndul 
celor a căror operă era cenzurată, au fost aleși pentru munca de traducere.] 

(Cotter, 2014, p. 3; traducerea noastră) 


Prin urmare, raportul de forţe autor vs traducător se schimbă în primul rînd ca urmare a noii politici de 
sovietizare: mulți dintre autorii consacrați devin, vrînd-nevrind, (și) traducători. Este şi cazul lui Blaga 
care, în ultima parte a vieţii, se dedică traducerilor, o activitate care a reprezentat un important sprijin 
financiar și moral, unica tolerată în cazul său, de altfel, de regimul comunist. 

Şi totuşi, merită menţionat faptul că Blaga nu a văzut în traducere o corvoadă și nici nu și-a des- 
coperit vocaţia de traducător în acei ani. Fascinat fiind de literatura universală, acesta publică în 1928 
în revista „Gîndirea” două traduceri de poezie aparţinînd poetului rus Serghei Esenin: critica vremii a 
remarcat amprenta stilistică a traducătorului în versurile lui Esenin, care au devenit aproape „blagiene” 
(vezi Vatamaniuc, 1977, p. 482-485). Aşadar, poetul-traducător preferă de timpuriu asimilarea, anexarea 
în traducere. 

Traducerile publicate în volumul Diz lirica universală au fost realizate, conform mărturiei lui Blaga 
care se regăseşte în metatextul În loc de prefață, încă din timpul celui de-al doilea război mondial: 

Cele mai multe dintre żälmăcirile adunate în culegerea de față s-au alcătuit, cu scurte sau mari în- 
treruperi, în cursul anilor, începînd cam din 1943, cînd băteau încă tunurile războiului. Transpu- 
nerile se datoresc exclusiv entuziasmului cu care sufletul meu a răspuns izvoadelor ce le aveam în 
faţă. 

(Blaga, 1957b, p. 5) 


Remarcăm terminologia utilizată de poetul-traducător, care îşi numește operele „tălmăciri” și, respectiv, 
„transpuneri”, iar nu „traduceri”, ceea ce arată deja existenţa unei filosofii proprii asupra traducerii. Intenţia 
de a publica un volum de poezii traduse din literatura universală se regăsește și într-o scrisoare pe care i-o 
adresează Blaga în 1944 criticului literar Pompiliu Constantinescu: 


Vreau să scot un volum de traduceri din poezia universală. Treizeci de poezii. Cred că au să-ți 

E] 
placă. Sînt poezii egiptene, chineze, grecești, germane, franceze, engleze şi rusești şi două de la 
primitivi. Unele sînt uluitoare. 


(apud Cenuşă, 1989, p. 272) 


În ceea ce privește metoda de lucru, Blaga a apelat, pe alocuri, la variante deja traduse, probabil în limbi 
centrale precum franceza și germana, după cum mărturiseşte în același metatext intitulat {7 /oc de prefaţă: 


Am spicuit prin autori şi prin antologii străine, cum am putut şi pe unde am putut. Am utilizat 
în vederea zranspunerii atât texte în limba de obiîrșie, cît și traduceri în alte limbi, cînd limba 
originalelor îmi era cu totul necunoscută. 


(Blaga, 1957b, p. 5) 


Din nou, munca traducătorului este denumită „transpunere”; ulterior, în articolul Faust și problema tra- 
ducerilor, poetul-traducător va oferi şi o definiţie a actului traducerii care are drept punct de plecare această 
terminologie. 

Pe lîngă volumul Diz lirica universală, apărut în 1957, Blaga mai publică în 1958 volumul de traduceri 
Din lirica engleză, dar şi traduceri ale unor opere mai ample (printre care două volume ale lui Lessing). 
"Totuşi, traducerea care face din Blaga „traducătorul naţional”, cum îl numește Sean Cotter, este Faust de 
Goethe, considerată şi peste ani „una dintre cele mai luminoase traduceri în limba română”, după cum 
mărturiseşte Jean Poncet, unul dintre traducătorii poeziei lui Blaga în limba franceză (Poncet, 1996, p.59). 
Importanţa acestei traduceri a rămas, de altfel, intactă peste timp, chiar dacă au mai existat și alte versiuni, 
precum cea a lui Ștefan Augustin-Doinaș: traducerea lui Faust realizată de Blaga este considerată un reper 
pînă în zilele noastre, aceasta fiind republicată recent la Editura Humanitas din București’. 

Traducerea lui Faust a implicat un efort excepţional nu doar din cauza dimensiunii operei sursă, cât 
şi a dificultăţilor de ordin stilistic pe care Blaga le descrie în metatextele ce fac obiectul analizei noastre. 
Afinitatea pentru limba și cultura germană și monumentalitatea lucrării lui Goethe îl determină pe Blaga 
să vadă în această traducere o datorie morală: 


Cunoștinţele de limba germană, pregătirea filosofică ce-o am și experiența poetică ce mi-am 
însuşit-o în curs de peste trei decenii de activitate literară îmi dau îndrăzneala să cred că aș putea 
să întreprind o asemenea lucrare. Opera e grea şi efortul ce mă așteaptă este enorm. Dar Faust 
este pentru mine o veche problemă. 


(apud Bălu, 1999, p. 192) 


Însă dovada că Blaga-traducătorul şi-a abandonat haina invizibilităţii este receptarea de către publicul larg 
a traducerii pe care acesta o semnează. Ín pofida unor critici precum Mihail Isbășescu, care îi reproşau lui 


17 În limba franceză în original: „une des plus lumineuses en langue roumaine”. 
15Vezi Johann Wolfgang Goethe, Faust, în traducerea lui Lucian Blaga, Humanitas, București, 2017. 

Blaga mici „infidelităţi” în raport cu textul sursă, un număr mai mare de versuri faţă de textul original și 
impregnarea traducerii cu stilul poetic propriu (Bălu, 1999, p. 269), publicul a primit traducerea lui Faust 
cu un neașteptat entuziasm. Este, de fapt, traducerea care se bucură de cea mai bună receptare în aceşti 
ani: aceasta apare în 25 de mii de copii; în Bucureşti stocul este epuizat în trei zile, iar în Cluj, rafturile 
sînt golite în cîteva ore (Cotter, 2014, p. 48). Renumele traducătorului, mai mult decît importanţa operei 
traduse, explică o atare primire. 

Succesul de care s-a bucurat traducerea lui Faust îi permite lui Blaga să ţină conferinţe și să scrie 
articole pe tema traducerii literare. Conferinţa „Întilniri cu Goethe” organizată la Biblioteca Centrală 
a Universităţii din Cluj, a reprezentat un prim contact real cu publicul, după lunga tăcere care îi fusese 
impusă de noul regim, la nouă ani după ce fusese destituit de la Universitate şi la doisprezece ani de la 
apariţia ultimului său volum (Bălu, 1999, p. 315). Blaga se prezintă însă publicului, de această dată, doar 
ca traducător. 

Traducătorul, devenit astfel vizibil, face din traducere nu doar un refugiu intelectual, ci un mod de a 
fi, atît pentru sine, cât şi pentru națiunea din care face parte: 


The public reaction to Faust convinced him of the viability of translation as a mode for public 
life. The success of his works allowed him to give speeches and interviews and publish articles 
on translation. With these publications, Blaga pursued his use of translation as an image of 
Romanian culture, his advocacy on translation as a mode for Romania. Thus, his mode and his 
message are the same. 
| Receptarea de către public a traducerii lui Faust l-a convins pe Blaga cu privire la viabilitatea 
traducerii ca mod de viaţă publică. Succesul traducerilor sale i-a permis să ţină discursuri şi să 
dea interviuri, dar și să publice articole despre traducere. Prin intermediul acestor articole, Blaga 
a continuat să prezinte traducerea ca o imagine a culturii române, să pledeze pentru traducere ca 
mod de existenţă pentru România. Astfel, modul de existenţă și mesajul pe care îl propune sînt 
unul și același.] 

(Cotter, 2014, p. 81; traducerea noastră) 


Paradoxul face ca, în pofida interdicţiei de a publica în nume propriu, traducerea să-i permită lui Blaga în 
acești ultimi ani ai vieţii să devină vizibil. Din perspectiva noului regim, numele lui Blaga a dat greutate 
proiectului lingvistic naţional; în mod ironic însă, participarea sa la acest proiect i-a permis ca, prin inter- 
mediul strategiilor de anexare și asimilare la nivelul textului ţintă și datorită viziunii sale traductive, Blaga 
să devină un simbol al rezistenţei și, probabil, cel mai important traducător al deceniului. 


2.2.2. Lucian Blaga: traducerea etnocentrică devine tehnică de rezistență 
După cum am arătat anterior, modelul propus de Venuti (1995), conform căruia traducerea exocentrică 
este o practică disidentă (p. 148), este contestat de Cotter (2008), care invocă în acest sens tocmai exemplul 
reprezentat de traducerile realizate în România primilor ani ai comunismului, insistînd că, în acest caz, 
“foreignized translation is obedience” [traducerea exocentrică înseamnă obediență] (Cotter, 2008, p. 846; 
traducerea noastră). 

În esență, modul în care Cotter inversează paradigma propusă de Venuti în cazul naţiunilor periferice 
este următorul: 


Venuti: 


traducere exocentrică (foreignization) rezistență, disidență 


traducere etnocentrică (domestication) 


imperialism, colonizare 


Cotter: 


traducere exocentrică (foreignization) imperialism, colonizare 


traducere etnocentrică (domestication) 


rezistență, disidență 

Pentru naţiunile şi culturile minore, așadar, traducerea etnocentrică, realizată prin asimilare și anexare, 
terminologie pe care Blaga însuși o utilizează, devine un mod de rezistenţă. Poetul-traducăror îşi exprimă 
de alfel preferința pentru această strategie de traducere în metatextul În loc de prefață cu care debutează 
volumul Din lirica universală: 


N-am intenţionat să dau, cu această culegere, o antologie a poeziei lirice universale. Citind și 
recitind stihuri cîntate în vechiul Egipt, în antichitatea greacă sau chineză, în pădurile negre din 
străfundurile Africei, subt cerul italic sau galic, s-a ivit în mine dorinţa arzătoare de a anexa şi a 
asimila graiului nostru o seamă de poezii, dintre cele mai frumoase ale literaturii universale. Nu 
m-a interesat numărul. M-au interesat doar caratele. 


(Blaga, 1957b, p. 5) 


A traduce pentru Blaga înseamnă a anexa și asimila, a transpune conţinutul sursă cu mijloacele și în spiritul 
limbii ţintă. Ideea este reluată de traducător într-unul din aforismele sale: „4 traduce înseamnă a anexa. 
Un popor poate să anexeze alt popor, traducînd literatura acestuia în limba sa. Poporul anexat nu pierde 
nimic, iar cel care anexează crește și se înalță” (Blaga, 1972, p. 177). Această dorință de a anexa și asimila 
poeme aparținînd diferitelor epoci și spaţii culturale este justificată, probabil, de prețuirea pe care Blaga o 
manifestă pentru marea poezie a lumii și de admiraţia sa pentru marii poeţi, îndeosebi din literatura ger- 
mană, precum Hölderlin sau Rilke. Traducerea devine, astfel, o experienţă transformatoare și o împlinire 
necesară: 


Traducînd— mi-am domolit o aprigă sete. Traducînd—m-am îmbogăţit cu o experienţă. Do- 
ream să văd în ce măsură poezia poate fi trecută dintr-un grai în altul. Traducînd—m-am simţit 
crescînd. Căci m-am ostenit numai cu poezii ce mi-au stirnit încîntarea, și care, prin tălmăcire, 
puteau să devină într-un fel ale mele, ale noastre, ale Românilor. 


(Blaga, 1957b, p. 5-6) 


Traducerea nu este altceva decît contactul cu Celălalt, cu Străinul, în sensul pe care Antoine Berman îl dă 
termenului. Or, prin traducere, Blaga îşi propune să-l transforme pe acest Celălalt în Sine. Așa se explică, 
poate, și faptul că anumiţi critici au descoperit pe alocuri în versurile traduse de Blaga amprenta stilistică 
a poetului însuși. 

Metatextul care dovedeşte însă pe deplin preferința lui Blaga pentru traducerea etnocentrică este ar- 
ticolul său Faust și problema traducerilor, unde este prezentată o metodologie de urmat. Blaga propune, ast- 
fel, ca traducătorul să recurgă la toate resursele limbii române, avînd în vedere îndeosebi două componente— 
graiul popular şi neologismul: 


De la început mi-am dat seama că în transpunerea lui Faust trebuie să utilizez toate resursele limbii 
noastre literare curente. Două mari izvoare îmi stăteau la îndemînă: graiul popular sublimat în 
grai literar, şi neologismul. Mi-am propus să fac uz în traducerea mea, după cerinţe, atât de expresia 
neaoșă, plastică, plină de iz și de atmosferă—de origine populară, cît şi de neo/ogismul ce urcă 
treptele tuturor abstracţiunilor. 


(Blaga, 1972, p. 116) 


Metodologia de traducere pe care o propune Blaga este, în mod clar, una exclusiv etnocentrică. Doar așa 
poate avea loc o anexare şi asimilare în limba română a marilor opere. Cele două surse ale limbii preferate 
de Blaga (graiul popular şi ncologismul) sînt suspuse unei singure condiţii—să facă parte din limba vorbită 
a vremii: 


Condiţia ce, la rîndul meu, o puneam acestor două isvoare de limbă, erau ca vocabulele ce mi le 
ofereau să fie de uz obştesc, de uz obştesc cel puţin în vorbirea intelectuală de toate zilele. Călăuzit 
de unele criterii și norme, ce aveau să mă pună la adăpost de varii neajunsuri şi excese, am pornit 
la drum. 


(Blaga, 1972, p. 116) 

Discuţia metodologică continuă cu o pledoarie pentru utilizarea unui limbaj comprehensibil, de uz gene- 
ral, şi evitarea regionalismelor în traducere: 


Străduinţele mele nu mergeau atît spre vocabularul îmbelşugat, cît spre întrebuinţarea nuanţată, 
neobișnuită uneori, a unui vocabular de circulaţie generală printre români. Ceea ce urmăream nu 
era cuvîntul pitoresc, rar, a cărui semnificaţie trebuie căutată în Dicţionarul limbii, ci imbinarea 
nouă de cuvinte, cari umblă în toată obstea românească. Foarte rar m-am abătut de la acest criteriu 
în traducerea lui Faust. 

(Blaga, 1972, p. 117) 


Înţelegem, așadar, că traducătorul pledează pentru o limbă naturală, neforțată de noua politică lingvistică 
ce avea drept scop transformarea topicii, lexicului, structurii limbii, şi, în cele din urmă, rusificarea. 

Avînd în vedere complexitatea operei sursă, Blaga-traducărorul consideră că transpunerea în limba 
română ar avea de câștigat de pe urma „virtuţilor luminoase ale neologismului” (Blaga, 1972, p. 117), 
reproşînd chiar traducătorilor anteriori faptul că au evitat neologismul, „introducînd un grai semănăto- 
rist în tălmăcirea unei opere de înaltă, supremă intelectualitate” (1972, p. 117-118). Totuşi, continuă 
traducătorul, utilizarea neologismelor în traducerea lui Faust nu este lipsită de riscuri: 


Întrebuinţarea neologismului în poezie deschide totuși o seamă de probleme. Rămîne un adevăr: 
pentru urechea noastră neologismul face în general o impresie „prozaică”. Iată, deci, dilema. Pe 
de o parte în traducerea lui Faust întrebuinţarea neologismului se impunea din motive ce ţin de 
intelectualitatea superioară a acestei opere poetice, pe de altă parte neologismul mai impresio- 
nează încă „prozaic” urechea noastră. 


(Blaga, 1972, p. 118) 


Pentru a ieşi cu bine din „dilema neologică” (Blaga, 1972, p. 118), Blaga recurge din nou la filosofia sa 
etnocentrică asupra traducerii și propune o tehnică de compensare, prin care „neologismului salvator” i 
se adaugă un termen local (dar nu desuet, precum limbajul semănătorist invocat mai sus), cu scopul de a 
prezerva poeticitatea textului sursă: 


Formulez rezultatul experienţelor astfel: orice neologism de circulaţie curentă, oricît de „pro- 
zaic” ar părea, poate fi salvat pentru poezie dacă i se adaugă uz epitet compensator din graiul neaoș 
românesc, sau dacă e combinat în general cu o expresie autohtonă, plastică, plină de sevă. Există 
desigur în orice limbă cuvinte poetice ca atare, poetice prin chiar corpul lor sonor și prin sarcinile 
de semnificaţie ce le poartă. Dar poezia ia naştere nu numai din şi prin cuvinte izolate; poezia ia 
fiinţă și prin cuvîntul combinat cu alt cuvînt. Şi aici se deschide o poartă largă neologismului. 
Fireşte că întrebuințarea peologismului salvator îmbinat cu un cuvint neaoș românesc atîrnă în 
cele din urmă de puterea creatoare de limbă a traducătorului sau a poetului. 

(Blaga, 1972, p. 118) 


Aplicarea acestei tehnici compensatorii, de îmbinare a neologismului cu un termen neaoș, autohton, ţine 
de puterea creatoare a traducătorului, ceea ce înseamnă, desigur, că traducătorul este un creator. Viziunea 
etnocentrică asupra traducerii îmbrăţișată de Blaga nu se oprește însă doar la conceperea unei metodologii 
bazate pe strategii de asimilare și anexare, ci implică, după cum se poate observa, și o filosofie asupra 
traducerii şi traducătorului. Blaga este, astfel, nu doar traducător, ci și traductolog, aspect pe care îl vom 
dezvolta în secţiunea următoare. 

În metatextul Faust și problema traducerilor regăsim exemple de localizare a unor cultureme din textul 
sursă realizată prin strategii de traducere etnocentrică. Este vorba despre „unele denumiri geografice sau 
despre termeni ţinînd de mitologia populară germană” (Blaga, 1972, p. 121), adaptaţi la spaţiul și mitolo- 
gia românească: 

Am ocolit în chip intenționat denumiri şi termeni de câte ori textul a îngăduit aceasta. Astfel, 
bunăoară unde se vorbeşte despre anume locuri din munţii Harz, despre Brocken sau Blocksberg. 
Despre peisajul în care are loc noaptea valpurgică, am recurs la termeni mai generali, cari circulă 
în geografia noastră păstorească, întrebuinţind denumiri ca „plaiu”, „măgură”, „Bătrîna”, „Cio- 
banul, etc. Însuşi Blocksbergul devine în traducerea mea simplu: „muntele nebun”, denumire 
ce mi-a sugerat-o un epitet ce se dă Blocksbergului chiar în textul original. Pentru termeni de 
mitologie populară germană, cu totul nelaloc într-o traducere românească, am căutat denumiri 
corespunzătoare în mitologia noastră folclorică. Astfel am introdus în textul meu denumirea de 
„crasnic”, care înseamnă corcitură de drac și femeie. 
(Blaga, 1972, p. 121-122) 
Desigur, anumiţi critici ai zilelor noastre vor considera această traducere etnocentrică ca fiind „infidelă” 
textului original; alţi critici poate nici nu o vor socoti traducere, ci adaptare a textului sursă la realitățile 
spaţiului ţintă, deoarece este posibil ca cititorul să aibă impresia că acţiunea din Faust se petrece pe pla- 
iurile mioritice. "Totuşi, alegerea unei atare strategii trebuie analizată cu raportare la contextul istoric al 
acelor ani: pe de o parte, traducerea etnocentrică este fundamentul pe care Blaga își construiește viziunea 
traductivă și, pe de altă parte, ea poate fi văzută și ca o tehnică a contestării, a rezistenţei faţă de rigorile 
noii politici lingvistice de alienare a naţiunii de ea însăși. 


3. Lucian Blaga — traductolog avant la lettre 


Dacă în metatextele sale Blaga-traducătorul trasează liniile directoare ale unei metodologii de traducere 
care să păstreze specificul neaoș al limbii române, el nu se limitează doar la cazul particular reprezentat 
de traducerea lui Faust, ci se face remarcat şi ca ideolog al traducerii. Sean Cotter îi recunoaște de altfel 
poetului-traducător rolul major pe care l-a jucat în viaţa culturală a acelor ani: “Blaga is not only żþe 
most visible translator of this period; he is also the most dedicated and profound thinker on translation and 
national culture” [Blaga nu este doar traducătorul cel mai vizibil al acestei perioade, ci este de asemenea 
gînditorul cel mai dedicat şi profund al traducerii și culturii maționale.] (Cotter, 2014, p. 24; traducerea 
noastră). Cel pe care publicul îl știa deja drept poet și filosof al culturii este și un filosof al traducerii. 

Pentru a prezenta concepţia lui Blaga asupra traducerii, vom începe prin a sublinia faptul că poetul nu 
a utilizat decît arareori în metatexte termenul „traducere” pentru a-și desemna munca: termenii preferaţi 
sînt „tălmăcire” și, respectiv, „a tălmăci”, al căror semantism se apropie mai mult de interpretare, de des- 
cifrare decît de traducere!”. Blaga preferă acești termeni poate pentru că își asumă rolul modest atribuit 
traducătorului încă din vechime, dar, mai degrabă am spune noi, pentru că are o viziune proprie asupra 
traducerii: „tălmăcirea” devine, la Blaga, procesul de traducere/transpunere/interpretare sau rezultatul 
acestuia. Verbul „a tălmăci” este prezent și în propria creaţie. Spre exemplu, în poemul Szihuitorul, Blaga 
asociază efortul creator al poetului şi travaliul traducerii, punînd astfel semnul egalităţii între cele două: 
poetul nu face decît să „tălmăcească”, să „traducă” în limba română cîntecul propriei inimi”. Tălmăcire și 
act creator sînt, aşadar, una și aceeaşi. 

Pe lîngă strategiile de traducere etnocentrică, ideea traducerii ca tălmăcire este celălalt pilon pe care se 
fundamentează viziunea traductivă a lui Blaga, care vede în traducere o interpretare, o descifrare sau chiar 
o re-creare. Încă de la începutul articolului său Faust și problema traducerilor, Blaga ne vorbeşte despre 
„suferința transpunerii”, cea care l-a îndemnat să-și expună concepţia despre traducere: 


Despre un traducător, prin sufletul căruia a trecut pîrjolul lui Faust, se poate spune că are într-ade- 
văr ceva de spus despre problema traducerii poeziei dintr-un grai într-altul, și în general despre 


Vezi dexonline.ro: a tălmăci (printre altele) — “a traduce, a transpune, ‘a interpreta, dar și “a explica, a clarifica, ‘a lămuri, 
“a descifra” 
20Vezi Lucian Blaga, Srihuitorul, în Blaga (2010, p. 456). 

problema traducerilor, în condiţiile concrete ale literaturii noastre. [...] Cine nu a încercat 
el însuşi niciodată suferința transpunerii unei poezii dintr-o literatură străină în limba noastră, 
anevoie își va da seama cît de spinoasă și complexă este această problemă a traducerilor. 


(Blaga, 1972, p. 113) 


Traducerea ca act creator, ce presupune un travaliu, o „suferință, a fost văzută istoriceşte vorbind ca o 
activitate neînsemnată, secundară, constată Blaga. În acest sens, acesta realizează o analiză diacronică a 
traducerii de poezie în spaţiul românesc: astfel, consideră că „literatura noastră nu posedă decît prea puţine 
traduceri de înalt nivel din literatura poetică universală” (Blaga, 1972, p. 113) deoarece, în perioada con- 
solidării limbii române literare, poeţi consacraţi (precum Eminescu sau Alecsandri) s-au dedicat exclusiv 
creaţiei originale, în timp ce „traducerile erau lăsate la periferia interesului sau, și mai rău, în grija dile- 
tanţilor, cari totdeauna și-au făcut loc cu coatele în această muncă, ce atît de ușor îmbată cu iluzia creației” 
(Blaga, 1972, p. 114). Remarcăm aici, încă o dată, concepţia etnocentrică asupra traducerii (traducerile 
literare sînt parte a literaturii naţionale!) şi preocuparea lui Blaga pentru un standard de calitate în materie 
de traduceri. 

Deplorînd situaţia precară a traducerilor literare în România, Blaga trece în revistă cîţiva traducători 
anteriori ai lui Faust (precum George Coşbuc sau Ştefan Octavian Iosif ), care însă „nu ne-au dat traducerea 
capodoperă” (Blaga, p. 114). Prin comparaţie cu alte naţiuni periferice, precum poporul maghiar, care 
se poate lăuda cu un „univers literar” și traduceri reuşite, Blaga identifică în spaţiul românesc o criză a 
traducerii literare la jumătatea secolului douăzeci: „Așa s-a ajuns la situaţia deplorabilă că « traducerea » 
a devenit la noi o problemă chiar şi subt aspecte subt cari la alte popoare ea nu mai este” (Blaga, p. 114). 

Traducerea este esenţială, aşadar, pentru consolidarea literaturii și limbii române, orice literatură fiind, 
printre altele, şi o oglindă a literaturii universale: 


Să nu uităm însă că o literatură, care are deplina conştiinţă a misiunii sale, nu aspiră să devină 
doar un ansamblu de creaţii originale, oricît de impresionant ar fi prin proporţiile sale un atare 
ansamblu. Orice literatură trebuie să devină și o oglindă a literaturii universale. 


(Blaga, 1972, p. 114) 


Între creatorul de opere şi traducător nu pare să existe astfel vreo diferență. 

La originea acestei crize a traducerii literare, consideră Blaga, stă și lipsa unei reflectări închegate asupra 
traducerii. Pentru a susţine acest argument, el invocă traducerea Bibliei, fundamentală pentru constituirea 
literaturilor lumii: 


De altfel simpla împrejurare că cele mai multe literaturi europene moderne încep printr-o „tra- 
ducere”, prin traducerea Bibliei, ar trebui să fie, credem, un suficient motiv de apreciere mai justă 
a „traducerii” ca preocupare spirituală. 


(Blaga, 1972, p. 115) 


Pe lîngă o preţuire a traducerii ca preocupare spirituală, la rezolvarea acestei crize ar putea contribui, 
susține Blaga, și o mai mare implicare a scriitorilor şi poeţilor în munca de traducere, după modelul german 
(Goethe, George sau Rilke şi-au consacrat eforturile și traducerii). În acest sens, Blaga salută implicarea 
recentă în proiectul de traducere a unor scriitori consacraţi: 


Rezerva condamnabilă a scriitorilor români față de traducere a durat pînă mai acum cîţiva ani, 
cînd, datorită unor mai înalte iniţiative, s-a produs o îmbucurătoare cotitură în această privinţă. 
Vom avea în curînd bune traduceri din clasicii lumii. 


(Blaga, 1972, p. 115) 

După aceste consideraţii de ordin general asupra traducerii ca îndeletnicire intelectuală și criza traducerii 
literare în spaţiul românesc, Blaga expune motivele pentru care a acceptat traducerea lui Faust (printre 
care afinitatea sa pentru limba şi cultura germană), demersurile pregătitoare (consultarea traducerilor 
anterioare, care însă nu i-au fost de folos), precum și metodologia de traducere pe care am expus-o anterior. 

În continuare, Blaga prezintă dificultățile de traducere pe care le-a presupus munca sa, printre care plu- 
ralitatea formelor poetice și suprapunerea particularităţilor stilistice. Aceste dificultăţi păreau, la început, 
insurmontabile: 


Problemele ce mi s-au pus în legătură cu această traducere erau de-o diversitate copleșitoare. Di- 
ficultăçile ce mă întîmpinau mi se păreau de multe ori de netrecut. Însăși multitudinea formelor 
poetice, ce-şi dădeau întâlnire în această operă ca în arhitectura unei catedrale, la care s-ar fi lucrat 
sute de ani, cu schimburi de generaţii și cu suprapuneri de stiluri, era descurajantă de multe ori, 
dar şi un aprig, biciuitor stimulent în vederea lucrării ce doream s-o duc la capăt. 


(Blaga, 1972, p. 116) 


Blaga explică varietatea stilistică a operei lui Goethe, care include elemente preromantice, clasice sau ne- 
obaroce, prin faptul că autorul a dedicat o lungă perioadă conceperii operei: „Stilurile diferitelor vîrste 
goetheene se pot vedea în structura operei ca straturile geologice în scoarţa pămîntului” (Blaga, 1972, 
p. 120). Blaga s-a străduit să confere traducerii un caracter stilistic unitar, care a rezultat din apariţia unei 
„regiuni de interferenţă” între stilul autorului şi stilul propriu. O astfel de regiune de interferenţă a celor 
două structuri stilistice presupune existența unui stil al traducătorului (care traducător, susține Blaga, ar 
trebui să fie la rîndul său poet). Este momentul în care poetul-traducător oferă o definiţie a „traducerii 
poetice”: 


O traducere poetică ia fiinţă într-o zonă de interferenţă între structurile stilistice ale operei originale 
și structurile stilistice proprii poetului traducător. Oricît ar încerca traducătorul să se depersonali- 
zeze, interferența de structuri se produce în chip inevitabil. 


(Blaga, 1972, p. 119) 


Prin „traducere poetică” înţelegem aici „traducere de poezie”, dar și „traducere care păstrează poeticitatea 
textului sursă”. O atare conceptualizare a traducerii de poezie din perspectivă stilistică demonstrează 
modernitatea gîndirii lui Blaga, care nu se limitează la a enumera dificultățile de traducere şi la a oferi 
soluţii, ci consideră că traducerea nu poate lua naștere decît prin suprapunerea stilului autorului și a stilului 
traducătorului. Interferenţa stilistică este, astfel, implicită în traducere. Pentru a-și susţine punctul de 
vedere, Blaga demonstrează că este la curent cu teoriile cele mai recente existente în epocă: 


În critica literară europeană s-au făcut în deceniile din urmă studii din ce în ce mai concludente 
ce arată că trăsăturile, înclinările, ticurile stilistice cele mai caracteristice ale unui poet pot fi studiate 
cu deosebire asupra traducerilor ce le face după opere scrise în alte limbi. E firesc să fie aşa, căci 
traducerile le poţi compara cu originalele, cari sub atîtea aspecte au un alt tipar stilistic. 


(Blaga, 1972, p. 119) 


Traducînd, poetul-traducător nu se depersonalizează, nu renunţă la stilul propriu și nu devine oglindă a 
autorului, continuă Blaga. Conform viziunii sale etnocentrice, pecetea stilistică pe care traducătorul o 
imprimă textului tradus este involuntară: 


Spuneam privitor la limba în care am făcut traducerea că ea poartă desigur pecetea limbii poetice 
a traducătorului. N-am urmărit într-adins acest lucru. Din contră, ceea ce s-a făcut, s-a făcut 
împotriva oricărei intenţii. N-am căutat, adică, să impun limbii tiparul meu. Intenţia mea era să 
mă depersonalizez pe cît putință şi să asimilez pe Faust limbei literare româneşti în general. 
(Blaga, 1972, p. 122) 

Scopul unei atare traduceri ca rezultat al unei zone de interferență stilistică este, așadar, asimilarea operei 
sursă în literatura şi cultura română. Problematica interferenţelor stilistice în traducere se regăseşte de altfel 
şi în teoriile traductologice recente: spre exemplu, lucrarea lui Mathilde Vischer, La traduction, du style vers 
la poétique : Philippe Jacottet et Fabio Pusterla en dialogue, prezintă problematica interferenţelor stilistice 
care apar atunci cînd un poet traduce un alt poet. Acest lucru nu face decît să confirme modernitatea 
gîndirii lui Blaga. 

Tot în metatextul citat regăsim o definiţie foarte modernă a traducerii poetice: 


O traducere poetică valabilă în sine şi prin sine este, prin toate condiţiile ei, obiective şi subiec- 
tive, o „re-creare”, iar nu o transpunere literară dintr-o limbă în altă limbă. Marile traduceri cari 
contează în diversele literaturi sînt „echivalente poetice”, nu simple „traduceri”. Nemţii au pentru 
acest fel de traduceri termenul de „Nachdichtung” sau chiar de „Umdichtung”. Traducerea mea 
este o „Nachdichtung”. 

(Blaga, 1972, p. 119) 


Este, poate, pasajul care rezumă întreaga viziune traductivă a lui Blaga: traducerea poetică reușită este o 
re-creare, un echivalent poetic al textului sursă, iar nu o simplă transpunere, un transport dintr-o limbă 
în alta. Blaga acordă traducerii poetice un loc aparte, plasînd-o mai aproape de adaptare (Nachdichtung) 
sau de transformarea poetică (Umdichtung). Recunoagte, astfel, că traducerea pe care o propune este o 
adaptare sau un „echivalent poetic” al operei Faust în limba română și nu ceea ce el numește „o traducere 
notarială”, şi anume o traducere „corectă”, care respectă sżricto sensu litera textului sursă, dar nu și spiritul 
său: „în activitatea mea de 74/zpăcitor al lui Faust m-am străduit să dau un echivalent poetic, iar nu o traducere 
notarială” (Blaga, p. 123) deoarece „o condiție esenţială a unei bune traduceri este să nu pară traducere” 
(p. 121). La Blaga, traducerea este în ca însăși operă, este echivalentul originalului în limba și cultura ţintă. 
Prin această viziune modernă asupra traducerii de poezie, Blaga este aproape de teoriile traductologice 
actuale, precum concepţia lui Henri Meschonnic asupra „traducerii ca scriitură”, teoria lui Eugene Nida 
cu privire la „echivalenţa dinamică” sau teoria interpretativă a lui Marianne Lederer, care susţine că orice 
transpunere a unui mesaj dintr-o limbă în alta este un act interpretativ. De asemenea, Blaga vorbeşte și 
despre „rezistenţa” poemului sursă la traducere mai ales din cauza semnificantului poetic: „Poezia este o 
artă a cuvîntului şi, printre altele, deci, și o funcție a corpului sonor care este cuvîntul, de aceea opune poezia 
rezistențe atit de incredibile traducerii” (p. 124). Despre dubla rezistență, a limbii din care se traduce și, 
respectiv, a limbii către care se traduce, va vorbi mai tîrziu Paul Ricceur. 

Spre finalul articolului, Blaga revine la definiţia traducerii de poezie. Dacă poezia este considerată artă 
a cuvîntului, traducerea de poezie este, la rîndul său, o artă care se situează între interpretare și creaţie: 


Poezia a fost definită ca artă a cuvîntului. Niciodată o traducere notarială a poeziei nu e poezie. 
Traducerea poeziei este o artă în sine şi pentru sine, şi aceasta mai mult decît orice artă interpreta- 
tivă. Traducerea poeziei este o artă care se situează la drumul jumătate între artele interpretative şi 
artele creatoare. Traducerea unei poezii sau este în sine şi prin sine poezie, sau nu este nimic. 


(Blaga, 1972, p. 123) 


În mod interesant, retorica lui Blaga din acest pasaj se aseamănă izbitor cu retorica lui Henri Meschonnic, 
atunci cînd pledează pentru o hermeneutică a traducerii. Anticipînd, oarecum, teoria acestuia din urmă 
referitoare la actul traducerii ca scriitură, Blaga susţine că traducerea de poezie este poezie la rîndu-i sau nu 
este nimic. Interpretarea poemului sursă și forţa creatoare a poetului-traducător sînt cele două mijloace 
prin care poezia se lasă transpusă în limba ţintă. 

Continuînd analogia, dacă traducerea de poezie este re-creare prin interpretare, prin descifrare („tăl- 
măcire”), adevăratul traducător devine creator cu drepturi depline, care rivalizează cu autorul însuși: 
„Nu-mi pot imagina un traducător de poezie care să nu-și iubească opera, întocmai ca o creaţie originală. 
Astfel, traducătorul trebuie să se ia la întrecere cu originalul” (Blaga, 1972, p. 124-125). Eventualul eşec 

al traducătorului în această luptă nu este ignorat, dar o posibilă soluţie pentru a preveni un atare eșec este 
utilizarea tehnicilor compensatorii, mai ales în cazul operelor de mari dimensiuni, cum este Faust: 


Experienţa ce am făcut cu poeme mai mari și cu Faust mă îndrumă să cred că încercarea de a 
traduce opere poetice de proporţii are desigur alte şanse. În efortul de traducere a unor opere 
poetice de dimensiuni mai mari se dă traducătorului o reală posibilitate de a se lua la întrecere cu 
originalul. Într-un poem mai amplu traducătorul poate găsi locuri unde, tocmai datorită limbii 
în care se traduce, insuccesele dintr-o parte se pot compensa cu reuşite în altă parte. 

(Blaga, 1972, p. 121) 


Compensarea ca tehnică de traducere este menită să atenueze inerentele pierderi ce rezultă uneori din in- 
congruenţa limbilor şi culturilor și permite poetului-traducăror să-și manifeste forţa creatoare, „măsurîn- 
du-se”, astfel, cu autorul: „Și, pentru a salva o poezie în traducere, e de multe ori suficientă o singură 
biruință a traducătorului asupra autorului” (Blaga, 1972, p. 124). Sean Cotter merge dincolo de sensul 
metaforic al acestei lupte, plasînd-o într-un cadru politic şi ideologic mai larg: 


Rather than provide a poem to shape the language that shapes the culture, Blaga provides a 
translation to do so. A translation, however, will not shape the culture in the same way. It will 
not suggest that a culture coalesce around the image of autochthonous genius; rather, it suggests 
that a culture embrace the influence of foreign culture as a source of transformative energy. 
| Mai degrabă decît să ofere un poem care să modeleze limba care modelează, la rîndu-i, cultura, 
Blaga oferă o traducere care face acest lucru. Totuși, o traducere nu va modela cultura în ace- 
laşi fel. Aceasta nu va sugera culturii să se coaguleze în jurul geniului autohton; mai degrabă, 
traducerea va îndemna cultura autohtonă să îmbrăţișeze cultura străină ca sursă a unei energii 
transformatoare. 

(Cotter, 2014, p. 83; traducerea noastră) 


O traducere care modelează cultura este, după cum am arătat, rezultatul unei strategii etnocentrice și al 
unei viziuni asupra traducerii ca act artistic interpretativ, ca re-creare. Prin înaltul nivel de conceptualizare, 
Blaga este, poate, unul dintre primii traductologi din spaţiul românesc. 


4. Concluzii. Există o tradiţie în traductologia românească? 


Întrebarea de la care a pornit demersul nostru vizează existenţa sau inexistenţa unei tradiţii în traducto- 
logia românească. Desigur, nu avem ambiția de a oferi un răspuns final. Ne-am propus însă să atragem 
atenţia asupra unui element pe care îl considerăm important: existenţa metatextelor traducătorilor care 
pot evidenția prezenţa unei ideologii despre traducere și pot anticipa chiar anumite direcţii existente în 
traductologia actuală. Este și cazul metatextelor lui Blaga, prin care acesta îşi dezvăluie preferința pentru 
traducerea etnocentrică și concepţia despre traducerea poetică, pe care o vede ca o interpretare şi re-creare. 
Considerăm că aceste metatexte nu au făcut îndeajuns obiectul analizei traductologilor actuali, poate şi 
pentru că “in particular in Blaga case, the publication of works that had been censored during that decade 
overshadowed the importance of his uncensored translations” [... în special în cazul lui Blaga, publicarea 
operelor sale care fuseseră cenzurate în acel deceniu a umbrit importanţa traducerilor sale necenzurate.] 
(Cotter, 2014, p. 6; traducerea noastră). Însă tocmai analiza unor atare texte se poate dovedi revelatorie 
nu doar pentru a constata existenţa unei concepţii asupra traducerii, ci și pentru a identifica mecanismele 
prin care traducerea, prin strategiile folosite, devine act de revoltă în faţa unui regim bazat pe alienare. 
Orice traducător pe deplin conștient de importanţa muncii sale este, considerăm noi, și posesorul unei 
viziuni despre traducere, este traductolog în germene. 

Desigur, nu putem vorbi despre existenţa unei științe a traducerii în România anilor 50, atunci cînd 
traductologia se afla încă, la nivel universal, sub imperiul lingvisticii, iar discuţiile pur teoretice vizau teme 

precum posibilitatea /imposibilitatea sau fidelitatea/infidelitatea traducerii. Totuşi, o reflectare asupra 
traducerii a existat încă din vremurile antice, cu mult înainte de afirmarea traductologiei ca știință, dacă 
este să-i amintim doar pe Cicero, Horaţiu, Sfintul Ieronim, Sfântul Augustin, etc. În spaţiul românesc, 
consideră Hélène Lenz, întîlnim un prim traductolog în germene în persoana lui Nicolae Milescu (Spăta- 


rul): 


La întrebarea retorică pusă de Georgiana Lungu Badea în lucrarea sa din 2013, Idei și metaidei 
româneşti, „există o traductologie românească?” considerăm că se poate răspunde afirmativ tri- 
miţind la Nicolae Milescu [...]. Opera şi personalitatea lui Milescu [...] constituie fără îndoială 


prima etapă a unei reflecţii și a unei practici traductologice românești. 
(Lenz, 2017, p. 132) 


În această linie se înscrie și reflectarea lui Blaga asupra traducerii literare. După cum arată Magda Jeanre- 
naud, această reflectare nu este singulară în epocă: 


Tradiţia românească în privinţa traducerii pare astfel a se dezvolta în cadrul unei tematici recu- 
rente de tipul „Cum l-am tradus pe...” (aluzie la Blaga, 1957), „tălmăcindu-l pe..” (Porumbacu, 
1951) şi „arta de a traduce” (începînd cu Vianu, 1956, sau Cassian, 1981). Că reflecţia asupra 
traducerii era văzută ca făcînd parte din literatura comparată, estetică sau istoria literaturii nu 
are a ne mira într-un moment în care nici formula Translation Studies, nici cea franceză, traduc- 
tologie, nu fuseseră încă inventate. 


(Jeanrenaud, 2015, p. 5) 


În ceea ce privește traductologia românească actuală, atît Magda Jeanrenaud, cît și Georgiana Lungu-Badea 
sînt de acord cu faptul că aceasta a urmat tendinţa europocentrică și a adoptat teoriile din spaţiul vestic 
european sau nord-american”! Prima autoare deplinge chiar o tendință europocentristă prea evidentă și 
lipsa unei reflecţii vizibile asupra traducerii din perspectiva limbilor periferice: 


Conceptul globalizant al „europocentrismului” mi se pare că ar fi meritat să fie, la rîndul său, 
supus unei minuţioase și îndelungate demontări, care să-i redea bogăţia și varietatea: dacă în 
interiorul cîmpului cultural european reţelele de influenţă și cîmpurile de putere simbolice se 
structurează în jurul culturilor „mari”, difuzate de limbile „centrale”, atunci ar trebui examinate 
şi reacţiile vizavi de traducere și gîndirea asupra acesteia a culturilor „mici”, vehiculate de limbile 
„periferice? 

(Jeanrenaud, 2015, p.2) 


Există, aşadar, o dihotomie centru vs periferie în traducere, dar există de asemenea, se pare, o dihotomie 
analogă în traductologie. Acest decalaj în materie de vizibilitate între traductologia „centrală” și cea „pe- 
riferică”, care este, şi de data aceasta, rezultatul unui raport inegal de forțe, poate fi redus prin identificarea 
unui specific local, prin analiza tendințelor traductologice existente într-o epocă dată uitării (perioada 
comunistă în România) şi, inclusiv, prin examinarea atentă a metatextelor vremii. Idee pe care am regăsit-o 
şi la Magda Jeanrenaud: 


21“As a result of our own examination, we must note that Romanian translation studies, as part of Central European 
translation studies, are less based on linguistic and translation reflections articulated within the national area, and more cen- 
tered on foreign, Western translation theories” [Ca rezultat al analizei noastre, subliniem faptul că traductologia românească, 
parte a traductologiei central-europene, se bazează mai puţin pe reflecţiile de ordin lingvistic și traductologic formulate în 
spaţiul naţional şi au în vedere mai degrabă teoriile traductologice străine, occidentale. ] (Lungu-Badea, 2017, p. 16; traducerea 
noastră). 


Lucian Blaga — traductologul 19 


[...] cred că tocmai acel interes pentru o „practico-teorie” făcea parte din specificul traductologiei 
româneşti, ca şi dezbaterea obsesivă despre fidelitate-libertate în contextul perioadei de dinainte 
de 1990 şi că ele s-au pierdut sub presiunea „centrului” sau a „centrelor”, de unde au venit alte 
tematici, faţă de care cercetătorii au dorit/trebuit să se poziţioneze. 

(Jeanrenaud, 2015, p. 12) 


Prin urmare, dacă traducerea este un produs social supus rigorilor timpului său, și teoriile traducerii sînt 
rezultatul circumstanţial al unor tensiuni manifestate între centru/centre și periferie/periferii. În acest 
context, a privi lucrurile din perspectiva unui spaţiu periferic se poate dovedi revelator. 

